
AVIZ

asupra propunerii legislative privind amendamentul la art.9 alin.(4) din Legea nr.74/1995 privind exercitarea profesiunii de medic, înfiinţarea, organizarea şi funcţionarea Colegiului Medicilor din România, republicată, pentru menţinerea în activitate a medicilor de familie stabiliţi în mediul rural de cel puţin 5 ani şi după împlinirea vârstei de pensionare, la cerere

Cu adresa nr.294 din 25 august 2003, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind amendamentul la art.9 alin.(4) din Legea nr.74/1995 privind exercitarea profesiunii de medic, înfiinţarea, organizarea şi funcţionarea Colegiului Medicilor din România, republicată, pentru menţinerea în activitate a medicilor de familie stabiliţi în mediul rural de cel puţin 5 ani şi după împlinirea vârstei de pensionare, la cerere.

În urma examinării, în şedinţa din data de 18 februarie 2004, Comisia, cu unanimitate de voturi, a hotărât respingerea, întrucât modificarea alineatului 4 al articolului 9 în sensul propus de iniţiatori ar constitui o discriminare nejustificată faţă de alte persoane care exercită această profesie şi s-ar promova un privilegiu fără temei justificat, încălcându-se articolul 16 alineatul (1) din Constituţie, conform căruia cetăţenii români, indiferent de profesie sunt egali în faţa legii, fără privilegii şi fără discriminări.

